CELEX: 32017D1507
Language: et
Date: 2017-08-28 00:00:00
Title: Komisjoni otsus (EL) 2017/1507, 28. august 2017, millega muudetakse otsust 2005/37/EÜ, millega asutatakse Euroopa Tehnika- ja Teaduskeskus (ETTK) ja nähakse ette tehniliste meetmete kooskõlastamine euromüntide kaitsmiseks võltsimise eest

29.8.2017   
               
               
                  ET
               
               
                  Euroopa Liidu Teataja
               
               
                  L 222/25
               
            KOMISJONI OTSUS (EL) 2017/1507,
      28. august 2017,
      millega muudetakse otsust 2005/37/EÜ, millega asutatakse Euroopa Tehnika- ja Teaduskeskus (ETTK) ja nähakse ette tehniliste meetmete kooskõlastamine euromüntide kaitsmiseks võltsimise eest
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse nõukogu 8. detsembri 2003. aasta otsuse 2003/861/EÜ (mis käsitleb võltsitud euromüntidega seotud analüüsimist ja koostööd) (1) artiklit 1,
      võttes arvesse nõukogu 8. detsembri 2003. aasta otsust 2003/862/EÜ, millega kohaldatakse võltsitud euromüntidega seotud analüüsimist ja koostööd käsitlevat otsust 2003/861/EÜ ka nende liikmesriikide suhtes, kus ei ole eurot ühisrahana kasutusele võetud (2),
      ning arvestades järgmist:
      
                  (1)
               
               
                  Euroopa Tehnika- ja Teaduskeskus (ETTK) kooskõlastab pädevate riiklike ametiasutuste tehnilisi meetmeid euromüntide kaitsmiseks võltsimise eest. Euroopa Tehnika- ja Teaduskeskus (ETTK) on loodud komisjoni otsusega 2005/37/EÜ (3) Euroopa Komisjoni raames Euroopa Pettustevastase Ameti (OLAF) juures.
               
            
                  (2)
               
               
                  2014. aastal otsustas komisjon korraldada oma talitused ümber ja anda ülesanded, mis on seotud komisjoni selliste seadusandlike ja reguleerivate algatuste ettevalmistamisega, mille eesmärk on kaitsta euromünte võltsimise eest ja toetada seda valdkonda koolituse ja tehnilise abi kaudu, üle OLAFilt majandus- ja rahandusküsimuste peadirektoraadile (DG ECFIN). Selle muudatuse arvessevõtmiseks muudeti komisjoni otsust 1999/352/EÜ, ESTÜ, Euratom (4).
               
            
                  (3)
               
               
                  Pärast otsuse 2005/37/EÜ vastuvõtmist on võetud vastu hulk täiendavaid õigusakte, millega pannakse ETTK-le ülesandeid juurde. Seega täidab ETTK ülesandeid, mis on talle pandud Euroopa Parlamendi ja nõukogu määrusega (EL) nr 1210/2010, (5) nõukogu määrusega (EÜ) nr 2182/2004 (6) ja nõukogu määrusega (EÜ) nr 2183/2004, (7) ning aitab Euroopa Parlamendi ja nõukogu määruse (EL) nr 331/2014 (8) ja nõukogu määruse (EL) 2015/768 (9) kohaselt saavutada programmi „Perikles 2020“ eesmärke. Need ülesanded tuleks lisada otsuses 2005/37/EÜ selgesõnaliselt nimetatud ülesannete hulka.
               
            
                  (4)
               
               
                  Seetõttu tuleks komisjoni otsust 2005/37/EÜ vastavalt muuta,
               
            ON VASTU VÕTNUD KÄESOLEVA OTSUSE:
      Artikkel 1
      Muudatused
      Otsust 2005/37/EÜ muudetakse järgmiselt.
      
                  1)
               
               
                  Artikkel 1 asendatakse järgmisega:
                  „Artikkel 1
                  1.   Euroopa Tehnika- ja Teaduskeskus (ETTK) asutatakse komisjoni raames majandus- ja rahandusküsimuste peadirektoraadi (DG ECFIN) juurde Brüsselis.
                  2.   Käesoleva otsuse kohaldamiseks on majandus- ja rahandusküsimuste peadirektoraadile antud volitused võtta vajalikke meetmeid ja sõlmida kolmandate riikide ametiasutuste ja erasektori üksustega halduskokkuleppeid, mis võimaldavad ETTK-l oma ülesandeid täita. Nimetatud halduskokkulepped võivad olla seotud eelkõige tehnilise teabe edastamise ja vahetamisega.“
               
            
                  2)
               
               
                  Artikkel 2 asendatakse järgmisega:
                  „Artikkel 2
                  ETTK täidab järgmisi ülesandeid:
                  
                              a)
                           
                           
                              analüüsib ja liigitab iga uue võltsitud euromündi liigi määruse (EÜ) nr 1338/2001 artikli 5 lõikes 4 sätestatud korras;
                           
                        
                              b)
                           
                           
                              aitab Euroopa Parlamendi ja nõukogu määruse (EL) nr 331/2014 (*1) kohaselt saavutada programmi „Perikles 2020“ eesmärke;
                           
                        
                              c)
                           
                           
                              täidab Euroopa Parlamendi ja nõukogu määruse (EL) nr 1210/2010 (*2) artiklites 4, 5, 7 ja 12 ning nõukogu määruse (EÜ) nr 2182/2004 (*3) artiklites 2, 4, 5 ja 6 nimetatud ülesandeid;
                           
                        
                              d)
                           
                           
                              aitab siseriiklikke mündianalüüsikeskusi ja õiguskaitseorganeid ning teeb asjaomaste asutustega koostööd võltsitud euromüntide analüüsimisel ning euromüntide kaitse tugevdamisel.
                           
                        
                     (*1)  Euroopa Parlamendi ja nõukogu 11. märtsi 2014. aasta määrus (EL) nr 331/2014, millega luuakse vahetus-, abi- ja koolitusprogramm euro kaitsmiseks võltsimise eest (programm „Perikles 2020“) ja tunnistatakse kehtetuks nõukogu otsused 2001/923/EÜ, 2001/924/EÜ, 2006/75/EÜ, 2006/76/EÜ, 2006/849/EÜ ja 2006/850/EÜ (ELT L 103, 5.4.2014, lk 1)."
						
                  
                     (*2)  Euroopa Parlamendi ja nõukogu 15. detsembri 2010. aasta määrus (EL) nr 1210/2010, euromüntide autentimise ja ringlusse kõlbmatute euromüntide käitlemise kohta (ELT L 339, 22.12.2010, lk 1)."
						
                  
                     (*3)  Nõukogu 6. detsembri 2004. aasta määrus (EÜ) nr 2182/2004 euro müntidega sarnanevate medalite ja märkide kohta (ELT L 373, 21.12.2004, lk 1)“;"
						
               
            
                  3)
               
               
                  Artikli 3 viimases lauses asendatakse sõna „OLAF“ sõnadega „majandus- ja rahandusküsimuste peadirektoraat“.
               
            Artikkel 2
      Jõustumine
      Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
      
         Brüssel, 28. august 2017
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 325, 12.12.2003, lk 44.
      
         (2)  ELT L 325, 12.12.2003, lk 45.
      
         (3)  Komisjoni 29. oktoobri 2004. aasta otsus 2005/37/EÜ, millega asutatakse Euroopa Tehnika- ja Teaduskeskus (ETTK) ja nähakse ette tehniliste meetmete kooskõlastamine euromüntide kaitsmiseks võltsimise eest (ELT L 19, 21.1.2005, lk 73).
      
         (4)  Komisjoni 28. aprilli 1999. aasta otsus 1999/352/EÜ, ESTÜ, Euratom, millega asutatakse Euroopa Pettustevastane Amet (OLAF) (EÜT L 136, 31.5.1999, lk 20).
      
         (5)  Euroopa Parlamendi ja nõukogu 15. detsembri 2010. aasta määrus (EL) nr 1210/2010, euromüntide autentimise ja ringlusse kõlbmatute euromüntide käitlemise kohta (ELT L 339, 22.12.2010, lk 1).
      
         (6)  Nõukogu 6. detsembri 2004. aasta määrus (EÜ) nr 2182/2004, euro müntidega sarnanevate medalite ja märkide kohta (ELT L 373, 21.12.2004, lk 1).
      
         (7)  Nõukogu 6. detsembri 2004. aasta määrus (EÜ) nr 2183/2004, millega laiendatakse määruse (EÜ) nr 2182/2004 euro müntidega sarnanevate medalite ja märkide kohta kohaldamisala mitteosalevatele liikmesriikidele (ELT L 373, 21.12.2004, lk 7).
      
         (8)  Euroopa Parlamendi ja nõukogu 11. märtsi 2014. aasta määrus (EL) nr 331/2014, millega luuakse vahetus-, abi- ja koolitusprogramm euro kaitsmiseks võltsimise eest (programm„Perikles 2020“) ja tunnistatakse kehtetuks nõukogu otsused 2001/923/EÜ, 2001/924/EÜ, 2006/75/EÜ, 2006/76/EÜ, 2006/849/EÜ ja 2006/850/EÜ (ELT L 103, 5.4.2014, lk 1).
      
         (9)  Nõukogu 11. mai 2015. aasta määrus (EL) 2015/768, millega laiendatakse Euroopa Parlamendi ja nõukogu määruse (EL) nr 331/2014 (millega luuakse vahetus-, abi- ja koolitusprogramm euro kaitsmiseks võltsimise eest (programm „Perikles 2020“)) kohaldamisala euroalasse mittekuuluvatele liikmesriikidele (ELT L 121, 14.5.2015, lk 1).